Da Raimund woa seitn April 1820 mit da Soubrettn Luise Gleich (* 6.xa0Jänner 1798, † 6.xa0August 1855) vaheiratt, ana Tochta von sein Kollegn Josef Alois Gleich, a Ehe, zu dera ea vom Publekum drängt wuan woa. Ea håt zwoa scho im Joahr davua de Toni Wagner kennaglernt und um dera ihra Haund aughoitn, is owa von dea guatbüagalichn Famülie ohgwiesn wuan. Weul ea de Luise, de wås eahm während ana Kraunkheit pflegt håt, trotz ana sexuelln Beziehung mit ihra net håt heiratn woin, is ea afoch zum vuagsechanan Hochzeitsteamin goar net eascht kumma und håt se draufhin vuam Publekum öffentlich entschuidichn müassn. De Ehe is daunn aum 8.xa0April 1820 gschlossn wuan. De aum 7.xa0Oktoba auf d Wölt kummane Tochta Amalie Reimann, vulgo Raimund, is scho aum 10.xa0Jenna 1821 wieda gstuabn. Ob s wirkli de Tochta vom Raimund woar, is zwegn dera „Affäre Kaunitz“ maunchesmoi bezweiflt wuan.